3 Bala Tshenolo 16:14, 16. Lefoko leno “Haramagedona” le tlhagelela gangwe fela mo Baebeleng mme le tswa mo lefokong la Sehebera le le kayang “Thaba ya Megido.” (Tshen. 16:16) Megido e ne e le motse mongwe kwa Iseraele wa bogologolo. (Josh. 17:11) Mme gone, Haramagedona ga se lefelo lengwe mo lefatsheng. Totatota, Haramagedona ke se se tla bong se direga fa ‘dikgosi tsa lefatshe’ di kopana mmogo kgatlhanong le batho ba ga Jehofa. (Tshen. 16:14) Mme gone, mo setlhogong seno, re tla dirisa lefoko “Haramagedona” fa re bua ka ntwa e e tla runyang fa Jehofa a sireletsa batho ba gagwe mo dikgosing tseo. Re itse jang gore Haramagedona ga se lefelo lengwe mo lefatsheng? Sa ntlha, ga go na thaba ya Megido. Sa bobedi, Megido e nnye thata gore ‘dikgosi tsotlhe tsa lefatshe’ di ka kopanela gone ka masole le dibetsa tsa tsone. Sa boraro, ntwa ya Haramagedona e tla simolola fa “dikgosi” tsa lefatshe di tlhasela batho ba Modimo ba ba nnang mo lefatsheng lotlhe.